Vendimi nr.6, datë 26.08.1992


(V – 6/92)

Gjykata Kushtetuese e Republikës së Shqipërisë e përbërë nga: Rustem Gjata, kryetar, Feti Gjilani, zv/kryetar dhe gjyqtarët Franc Jakova, Hilmi Dakli, Manol Konomi, Ylvi Myrtja, Thimjo Kondi,
Natasha Sheshi, Veli Budo – relator i çështjes,



(…)

në datë 26.8.1992, mori në shqyrtim në seancë gjyqësore çështjen me kërkues: GRUPI PARLAMENTAR I PARTISE SOCIALISTE, me objekt: “Pakushtetutshmëria e përmbajtjes së ligjit nr.7575, datë 29.06.1992 “Për ndryshimin e nenit 283 të Kodit Civil”, ligj ky që është shpallur me Dekretin datë __.7.1992 të Presidentit të Republikës”.

(…)


Gjykata Kushtetuese e Republikës së Shqipërisë, me shumicë votash, vendosi:


“1. Paragrafi 2 i nenit 1 të ligjit nr.7575, datë 29.06.1992 të ndryshohet si vijon: “Kur qiramarrësi nuk pranon vendimin përkatës të organit ekzekutiv kompetent në rreth për dorëzimin e sipërfaqes të tepërt të banimit, ky organ nxjerr urdhër administrativ. Qiramarrësi ka të drejtë të ankohet kundër këtij urdhëri në gjykatën e rrethit përkatës brenda pesë ditëve nga dita kur ai i është njoftuar. Vendimi i gjykatës së rrethit është i formës së prerë. Ankimi, që është bërë brenda afatit pesëditor, pezullon zbatimin e urdhërit administrativ”.


2. Shfuqizimin e paragrafit të fundit të nenit 1 të këtij ligji, sepse kontrata e paligjshme e nënqirasë pjesore ose tërësore të një banese shtetërore nuk përbën tepricë sipërfaqe banimi, por është një nga shkaqet që gjykata, me kërkesën e Ndërmarrjes Komunale Banesa qiradhënëse, mund të zgjidhë në çdo kohë kontratën e qirasë, sepse qiramarrësi e ka përdorur sipërfaqen e banimit jo sipas ligjitm ose kontratës (shkronja “b” e nenit 286 të Kodit Civil).
(…)

Duke arsyetuar:

Grupi Parlamentar i Partisë Socialiste, me kërkesën e tij të datës 14.07.1992, i ka parashtruar kësaj Gjykate që të shfuqizojë ligjin nr.7575, datë 29.06.1992 "Për ndryshimin e nenit 283 të Kodit Civil" me arsyetimin se nuk pajtohet me ligjin "Për dispozitat kryesore kushtetuese".


Gjersa në kushtet e tanishme të vendit tonë janë tejet të kufizuara mundësitë e kryerjes së investimeve shtetërore për ndërtimin e apartamentave të banimit, kjo Gjykatë çmon se është plotësisht i bazuar dhe më racional paragrafi i parë i nenit 1 të ligjit nr.7575, datë 29.06.1992 me të cilin është përcaktuar tekstualisht se: "Kur në banesën shtetërore të zënë nga qiramarrësi krijohet një tepricë sipërfaqeje banimi tej normës së caktuar dhe kjo tepricë përbën dhomë të veçantë e më tepër, organi ekzekutiv i pushtetit në rreth ka të drejtë të vendosë për strehimin e shtetasve të tjerë në sipërfaqen tepricë të banimit, ose lirimin e banesës nga qiramarrësi, duke i dhënë atij një banesë tjetër brenda normave të caktuara për plotësimin e nevojave të familjes së tij. Për këtë qëllim mund të bëhen edhe qdoptime në këto banesa"./ "Kur qiramarrësi kundërshton vendimin e marrë, nxirret urdhër administrativ...".


Përkundrazi nuk pajtohet me urdhërime të veçanta të ligjit nr.7491, datë 29.04.1991 "Për dispozitat kryesore kushtetuese", si edhe me natyrën e marrëdhënieve juridike civile ajo pjesë e paragrafit 2 të nenit të lartpërmendur, që përcakton shprehimisht se: "Kundër këtij urdhëri administrativ mund të bëhet ankim, brenda pesë ditëve, te kryetari i organit ekzekutiv të pushtetit në rreth, akti i të cilit është i formës së prerë".


Pra me këtë paragraf i njihet një organi të administratës shtetërore kompetenca që të ndryshojë e, në raste të veçanta, të zgjidhë kontratën ekzistuese të qirasë së banesave, e cila është lidhur midis ndërmarrjes shtetërore përkatëse dhe personit fizik qiramarrës.


Mirëpo, sikurse dihet, mosmarrëveshjet që rrjedhin nga marrëdhënie kontraktore (dmth., nga marrëdhënie juridike civile të mirëfillta) shqyrtohen e zgjidhen në rrugë gjyqësore e jo nga një organ ekzekutiv i pushtetit në rreth, i cili ligjërisht është organ i administratës shtetërore. Këtej rezulton qartë se me këtë paragraf i është hequr pushtetit gjyqësor një prerogativë e natyrshme e tij dhe ajo i është dhënë gabimisht, pa të drejtë një organi të pushtetit ekzekutiv. Pa dyshim, përmbajtja e këtij paragrafi vjen në kundërshtim të hapur me nenin 3 të ligjit "Për dispozitat kryesore kushtetuese", ku është sanksionuar tekstualisht se: "Parimi themelor i organizimit shtetëror është ndarja e pushtetit legjislativ, ekzekutiv dhe atij gjyqësor".


Rrjedhimisht Gjykatës Kushtetuese i imponohet detyra ligjore që të ndryshojë paragrafin 2 të nenit 1 të ligjit nr.7575, datë 29.06.1992.


Edhe paragrafi i fundit i nenit 3 të këtij ligji është i pabazuar. Ai ka këtë përmbajtje: "Sipërfaqet në banesat shtetërore të lëshuara me nënqira nga qiramarrësit trajtohen si sipërfaqe tepricë banimi. Qiratë e vjelura nga këto banesa kalojnë në të ardhurat e shtetit". Mirëpo, sikurse dihet, kontrata e paligjshme e nënqirasë të pjesëshme ose në tërësi të një banese shtetërore nuk mund të cilësohet kurrësesi si tepricë sipërfaqeje banimi, por përbën një nga shkaqet që gjykata, me kërkesën e Ndërmarrjes Banesa qiradhënëse, mund të zgjidhë në çdo kohë kontratën e qirasë, sepse qiramarrësi e ka përdorur sipërfaqen e banimit jo sipas ligjit, kontratës ose destimit të saj (neni 286, shkronja "b" e Kodit Civil).

(…)

Votuan kundër këtij vendimi Rustem Gjata, Hilmi Dakli, Manol Konomi, Franc Jakova

(…)

